Ved I, hvad jeg trænger til? Jeg trænger til et par måneders nyheds- og debatstrøm, hvori danske muslimer ikke bliver omtalt negativt eller mistænkeliggjort.

For som daglig forbruger af danske landsdækkende medier er jeg ved at køre træt i de tilsyneladende endeløse udfald mod denne befolkningsgruppe, udfald, som knap nok fantasien efterhånden formår at sætte grænser for.

Mistænkeliggørelsen af muslimer er blevet institutionaliseret som en særlig rettighed, som politikere såvel som borgere af etnisk dansk herkomst kan praktisere helt omkostningsfrit. Og muslimbashing er blevet en ny folkesport, som alle med medfødte danskhedsprivilegier har ret til at udøve.